ପାରାଦୀପ LocalWire-Odisha Page2LocalWire-Odisha LocalWire\nଆଇଓସିଏଲକୁ ବିରୋଧ କରି ଜମିରେ ବାଉଁଶ ପୋତିଲେ ଗ୍ରାମବାସୀ\nପାରାଦୀପ, ମାର୍ଚ୍ଚ ୧୫ (ଲୋକାଲ ୱାୟାର): ଜଟାଧାରୀ ସାମୁଦ୍ରିକ ଥାନା ଅନ୍ତର୍ଗତ କଂସାରୀପାଟଣା ଗ୍ରାମବାସୀ ଆଇଓସିଏଲ ଅଧିକାରୀ ଓ ଯାନବାହାନ ପ୍ରବେଶକୁ ବିରୋଧ କରି ଜମିରେ ବାଉଁଶ ପାଚେରୀ ନିର୍ମାଣ କରିଛନ୍ତି ।\nଫଳରେ ଏହି ରାସ୍ତାରେ ହେଉଥିବା ପାଇପଲାଇନ ଡିଭିଜନର ବିଭିନ୍ନ କାମ ଓ ମାଲପତ୍ର ପରିବହନ ପ୍ରଭାବିତ ହୋଇଛି । ପାରାଦୀପ ବନ୍ଦରରୁ ଆଇଓସିଏଲ ରିଫାଇନାରୀ ପର୍ଯ୍ୟନ୍ତ ମାଲପତ୍ର ପରିବହନ ଷଣ୍ଢକୁଦ ଓ କଂସାରୀପାଟଣାର ବେସରକାରୀ ରାସ୍ତା ହୋଇଥାଏ ।\nମାଲପତ୍ର ପରିବହନ ପୂର୍ବରୁ ଆଇଓସିଏଲ କର୍ତୃପକ୍ଷ ସ୍ଥାନୀୟ ଲୋକଙ୍କୁ ପରିବହନ ଠିକା, ନିଯୁକ୍ତି, କ୍ଷତିପୂରଣ ଓ ଅନ୍ୟାନ୍ୟ ସୁବିଧା ପ୍ରଦାନ କରିବାକୁ ପ୍ରତିଶ୍ରୁତି ଦେଇଥିଲେ ।\nହେଲେ ଆଇଓସିଏଲ କର୍ତୃପକ୍ଷ ପ୍ରତିଶ୍ରୁତି ପୂରଣ କରିନାହାନ୍ତି ବୋଲି ସ୍ଥାନୀୟ ଲୋକେ ଅଭିଯୋଗ କରିଛନ୍ତି । ପୁଲିସ ଟିମ ଘଟଣାସ୍ଥଳରେ ପହଁଚି ଲୋକଙ୍କ ସହ ଆଲୋଚନା କରିଥିଲା ।\nଲୋକଙ୍କ ଦାବି ସମ୍ପର୍କରେ ଅତିରିକ୍ତ ଜିଲ୍ଲା ମାଜିଷ୍ଟ୍ରେଟ, ପାରାଦୀପ ଓ ଅତିରିକ୍ତ ଏସପି, ପାରାଦୀପଙ୍କୁ ଜଣାଇ ଦିଆଯାଇଛି ବୋଲି ଜଟାଧାରୀ ସାମୁଦ୍ରିକ ଥାନାର ଆଇଆଇସି ବିଜୟ କୁମାର ବେକ କହିଛନ୍ତି ।\nପାରାଦୀପ ବନ୍ଦର ଆମନ୍ତ୍ରଣୀୟ ଗଲ୍ଫ ଟୁର୍ଣ୍ଣାମେଂଟରେ ଗଲ୍ଫର ମାନସୀ ଚଲିଆ ଚାମ୍ପିୟନ\nMarch 14, 2021 By Amarnath Parida LeaveaComment\nପାରାଦୀପ, ମାର୍ଚ୍ଚ ୧୩ (ଲୋକାଲୱେର): ରବିବାର ଉଦଯାପିତ ପାରାଦୀପ ବନ୍ଦର ଆମନ୍ତ୍ରଣୀୟ ଗଲ୍ଫ ଟୁର୍ଣ୍ଣାମେଂଟ ୨୦୨୧ର ମହିଳା ବିଭାଗରେ ମହିଳା ଗଲ୍ଫର ମାନସୀ ଚଲିଆ ଚାମ୍ପିୟନ ହୋଇଛନ୍ତି ।\nପୁରୁଷ ବର୍ଗରେ ଭୁବନେଶ୍ୱର ଗଲ୍ଫ କ୍ଲବର ଭୁବନେଶ୍ୱର ଓରାମ ଚାମ୍ପିୟନ ହୋଇଛନ୍ତି ।\nଭିନ୍ନକ୍ଷମ ବର୍ଗରେ ପାରାଦୀପ ଗଲ୍ଫ କ୍ଲବରେ ଓସ୍କାର ଡୁଙ୍ଗଡୁଙ୍ଗ, ଭୁବନେଶ୍ୱର ଗଲ୍ଫ କ୍ଲବର ଶୈଳେନ୍ଦ୍ର ଉପାଧ୍ୟାୟ ଓ କ୍ୟାପଟେନ ଏ.କେ ମହାପାତ୍ର ବିଜୟୀ ହୋଇଥିଲେ ।\nଟୁର୍ଣ୍ଣାମେଂଟଟି ପାରାଦୀପ ପୋର୍ଟ ଗଲ୍ଫ କ୍ଲବ ଓ ପାରାଦୀପ ବନ୍ଦର ସ୍ପୋର୍ଟସ କାଉନସିଲ ଦ୍ୱାରା ପାରାଦୀପ ଗଲଫ କୋର୍ସରେ ଆୟୋଜିତ ହୋଇଥିଲା । ଏହି ଅବସରରେ ଡବ୍ଲୁଓଡିସି ଅଧ୍ୟକ୍ଷ ଅସିତ ତ୍ରିପାଠୀ, ପୂର୍ବତନ ପିପିଟି ଅଧ୍ୟକ୍ଷ ସନ୍ତୋଷ କୁମାର ମହାପାତ୍ର , ପାରାଦୀପ ବନ୍ଦର ଉପାଧ୍ୟକ୍ଷ ଏ.କେ ବୋଷ ପ୍ରମୁଖ ଯୋଗ ଦେଇଥିଲେ ।\nପାରାଦୀପରେ ମହିଳା ବ୍ରାଉନସୁଗର ଯୋଗାଣ ର୍ୟାକେଟ ସକ୍ରିୟ\nMarch 10, 2021 By Amarnath Parida LeaveaComment\nପାରାଦୀପ, ମାର୍ଚ୍ଚ ୧୦ (ଲୋକାଲ ୱାୟାର): ପାରାଦୀପ ଓ ଜଗତସିଂହପୁର ଜିଲ୍ଲାର ବିଭିନ୍ନ ଅଂଚଳରେ ମହିଳା ବ୍ରାଉନସୁଗର ର୍ୟାକେଟ ସକ୍ରିୟ ରହିଛନ୍ତି । ଏହି ମହିଳାମାନେ ଅନ୍ୟ ନିଶାଦ୍ରବ୍ୟ ମଧ୍ୟ ବିକ୍ରି କରୁଛନ୍ତି ।\nପାରାଦୀପ, କୁଜଙ୍ଗ, ଜଗତସିଂହପୁର ଓ ଅନ୍ୟ ଅଂଚଳରେ ବ୍ରାଉନସୁଗରର ବେଆଇନ ଚୋରାଚାଲାଣ ବଢିଛି ।\nବ୍ୟବସାୟୀମାନେ ଛାତ୍ର, ମହିଳାମାନଙ୍କୁ ଟାର୍ଗେଟ କରିଛନ୍ତି । ଗତକାଲି ପାରାଦୀପ ଅବକାରୀ ପୁଲିସ ପାରାଦୀପ ଲକ ଥାନା ଅନ୍ତର୍ଗତ ନରେନ୍ଦ୍ରପୁରର ଶୈଳବାଳା ସୂତାରଙ୍କ ଘର ଉପରେ ଚଢାଉ କରି ୭ ଗ୍ରାମ ବ୍ରାଉନସୁଗର ଜବତ କରିଥିବା ବେଳେ ରତ୍ନମଞ୍ଜରୀ ମଲ୍ଲିକଙ୍କ ନିକଟରୁ ୮ ଗ୍ରାମ ବ୍ରାଉନସୁଗର ଜବତ କରିଛି ।\nକିଛିଦିନ ପୂର୍ବରୁ ଏ ଦୁହେଁ ଭୁତମୁଣ୍ଡାଇ ଅଂଚଳରେ ବ୍ରାଉନସୁଗର ବିକ୍ରି କରୁଥିବା ବେଳେ ପୁଲିସ ହାତରେ ଧରା ପଡିଥିଲେ ।\nପାରାଦୀପ ବସ୍ତି ଅଂଚଳର ବହୁ ମହିଳା ବ୍ରାଉନସୁଗର କାରବାରରେ ଲିପ୍ତ ରହୁଥିବା ଜଣାପଡିଛି ।\nଜିଲ୍ଲାରେ ଅବକାରୀ କର୍ମଚାରୀ ବିଶେଷ କରି ମହିଳା କର୍ମଚାରୀ ଅଭାବ ଥିବାରୁ ମହିଳା ର୍ୟାକେଟ ପର୍ଦ୍ଦାଫାଶ କରିବାରେ ସମସ୍ୟା ହେଉଛି ।\nପାରାଦୀପ, ତିର୍ତୋଲ, ଜଗତସିଂହପୁର ଓ ବାଲିକୁଦାରେ ଚାରିଟି ଅବକାରୀ ଥାନା ଥିବବେଳେ ଜଗତସିଂହପୁରକୁ ଛାଡି ଦେଲେ ଅନ୍ୟ କୌଣସି ଥାନାରେ ମହିଳା ଏସଆଇ, ଏଏସଆଇ ନାହାନ୍ତି ।\nଥାନାଗୁଡିକରେ କର୍ମଚାରୀ ଅଭାବ ସତ୍ୱେ ମହିଳା ବ୍ରାଉନସୁଗର ବ୍ୟବସାୟୀଙ୍କୁ ଧରିବାରେ ବିଭାଗ ସଫଳ ହେଉଛି ବୋଲି ଅବକାରୀ ଅଧୀକ୍ଷକ ଅଶୋକ କୁମାର ଶତପଥି କହିଛନ୍ତି ।\nFiled Under: Odia Tagged With: ଓଡିଶା, ପାରାଦୀପ\nପୁଲିସ ନିଷ୍କ୍ରିୟତାକୁ ବିରୋଧ କରି ଗଣଧାରଣା\nପାରାଦୀପ, ମାର୍ଚ୍ଚ ୧୦ (ଲୋକାଲ ୱାୟାର): ଦାଦାବଟି ମାଗିଥିବା ଅଭିଯୁକ୍ତମାନକୁ ପୁଲିସ ଗିରଫ ନକରିବା ପ୍ରତିବାଦରେ ଠିକାଦାର ଓ ତାଙ୍କର ଶହ ଶହ ସମର୍ଥକ ପିପିଏଲ ଫାଣ୍ଡି ସମ୍ମୁଖରେ ବିକ୍ଷୋଭ ସହ ଗଣଧାରଣା ପ୍ରଦର୍ଶନ କରିଥିଲେ ।\nଫେବୃୟାରୀ ୨୬,୨୦୨୧ରେ ପିପିଏଲର ଠିକାଦାର ନବଘନ ସ୍ୱାଇଁ ସାର ଲୋଡିଂ କରୁଥିବା ବେଳେ କିଛି ଦୃବୃର୍ତ ୫୦ ହଜାର ଟଙ୍କା ଦାଦାବଟି ମାଗିଥିଲେ ।\nଦାଦାବଟି ଦେବାକୁ ମନା କରିବାରୁ ସେମାନେ ତାଙ୍କୁ ଭୁଜାଲି, ଲୁହାରଡରେ ଆକ୍ରମଣ କରି ୧୭ ହଜାର ଟଙ୍କା, ପ୍ୟାନ ଓ ଆଧାର କାର୍ଡ ଲୁଟି ନେଇ ଡ୍ରେନରେ ଫୋପାଡି ଦେଇଥିଲେ ।\nପୁଲିସ ଘଟଣାସ୍ଥଳରେ ପହଁଚି ଗୁରୁତର ଆହତ ଠିକାଦାରଙ୍କୁ ଡାକ୍ତରଖାନା ପଠାଇଥିଲା ।\nପାରାଦୀପ ମଡେଲ ଥାନାରେ ନବଘନ ଏଫଆଇଆର ଦେଇଥିଲେ ମଧ୍ୟ ଏଯାଏଁ ପୁଲିସ ଅଭିଯୁକ୍ତମାନଙ୍କୁ ଗିରଫ କରି ପାରିନାହିଁ ।\nଫଳରେ ଠିକାଦାର ସ୍ୱାଇଁ ଓ ତାଙ୍କ ପରିବାର ପ୍ରତି ବିପଦ ସୃଷ୍ଟି ହୋଇଛି । ଅଭିଯୁକ୍ତମାନଙ୍କୁ ତୁରନ୍ତ ଗିରଫ କରାନଗଲେ ଆନେ୍ଦାଳନ ବ୍ୟାପକ ହେବ ବିକ୍ଷୋଭକାରୀମାନେ ଚେତାବନୀ ଦେଇଛନ୍ତି ।\nସ୍ଥାନୀୟ ଲୋକଙ୍କୁ ନିଯୁକ୍ତି ଦାବିରେ ଜମିହରା କୃଷକ ମଞ୍ଚର ବିକ୍ଷୋଭ\nFebruary 18, 2021 By Amarnath Parida LeaveaComment\nପାରାଦୀପ, ଫେବ୍ରୁଆରୀ ୧୮ (ଲୋକାଲ ୱାୟାର): ସ୍ଥାନୀୟ ଲୋକଙ୍କୁ ନିଯୁକ୍ତି ଦାବିରେ ଜମିହରା କୃଷକ ମଞ୍ଚ ଏଲ ଆଣ୍ଡ ଟି କମ୍ପାନୀର ଶ୍ରମିକ କଲୋନୀ ତାଲା ପକାଇବାରୁ ଆଇଓସିଏଲର ଏମଇଜି ପ୍ରକଳ୍ପ କାମ ବାଧାପ୍ରାପ୍ତ ହୋଇଥିଲା ।\nପ୍ରଶାସନ ସହ ଆଲୋଚନା ପରେ ଆଇଓସିଏଲର ଠିକା ସଂସ୍ଥା ଏଲ ଆଣ୍ଡ ଟି କମ୍ପାନୀ ପ୍ରାୟ ଏକ ଶହ ସ୍ଥାନୀୟ ଯୁବକଙ୍କୁ ପ୍ରସ୍ତାବିତ ଏମଇଜି ପ୍ରକଳ୍ପରେ ନିଯୁକ୍ତି ଦେବାକୁ ପ୍ରତିଶ୍ରୁତି ଦେଇଥିଲା ।\nତେବେ ପ୍ରକଳ୍ପ କାମ ଆରମ୍ଭ ହୋଇଥିଲେ ମଧ୍ୟ କମ୍ପାନୀ ପ୍ରତିଶ୍ରୁତି ପାଳନ ନକରିବାରୁ କୃଷକ ମଂଚର ସଭାପତି ରବୀନ୍ଦ୍ର ମାଝିଙ୍କ ନେତୃତ୍ୱରେ ଉତ୍ୟକ୍ତ ଗ୍ରାମବାସୀମାନେ ବିକ୍ଷୋଭ ପ୍ରଦର୍ଶନ କରିଥିଲେ ।\nଶ୍ରମିକ କଲୋନୀ ମୁଖ୍ୟ ଫାଟକ ଆଗରେ ବିକ୍ଷୋଭ ପ୍ରଦର୍ଶନ ଯୋଗୁଁ ଶ୍ରମିକମାନେ କାମକୁ ଯାଇ ପାରିନଥିଲେ ।\nପରେ କମ୍ପାନୀର ଅଧିକାରୀମାନେ ଅତିକମରେ ୧୦ କୁଶଳୀ ଓ ଅଣକୁଶଳୀ ସ୍ଥାନୀୟ ଯୁବକଙ୍କୁ ଦୈନିକ ଭିତିରେ ନିଯୁକ୍ତି ପ୍ରତିଶ୍ରୁତି ଦେବା ପରେ ଅପରାହ୍ନରେ ବିକ୍ଷୋଭ ପ୍ରତ୍ୟାହୃତ ହୋଇଥିଲା ।\nଇଫକୋକୁ ବେଷ୍ଟ ପ୍ରଡକ୍ଟିଭିଟି ଏକ୍ସଲେନ୍ସ ପୁରସ୍କାର-୨୦୨୦\nପାରାଦୀପ, ଫେବ୍ରୁଆରୀ ୧୮ (ଲୋକାଲ ୱାୟାର): ଇଫକୋ ପାରାଦୀପ ୟୁନିଟକୁ ଓଡିଶା ରାଜ୍ୟ ଉତ୍ପାଦକତା ପରିଷଦ (ଓଏସପିସି) ପକ୍ଷରୁ ବେଷ୍ଟ ପ୍ରଡକ୍ଟିଭିଟି ଏକ୍ସଲେନ୍ସ ପୁରସ୍କାର-୨୦୨୦ ପ୍ରଦାନ କରାଯାଇଛି ।\nଜାତୀୟ ଉତ୍ପାଦକତା ସପ୍ତାହ ଅବସରରେ ଏହି ପୁରସ୍କାର ପ୍ରଦାନ କରାଯାଇଛି । ଜାତୀୟ ଉତ୍ପାଦକତା ପରିଷଦର ଆଞ୍ଚଳିକ ନିର୍ଦେଶକଙ୍କ ଉପସ୍ଥିତିରେ ଓଡ଼ିଶା ସରକାରଙ୍କ ରାଜସ୍ୱ ଓ ବିପର୍ଯ୍ୟୟ ପ୍ରବନ୍ଧନ ବିଭାଗର ପ୍ରମୁଖ ସଚିବ ବିଷ୍ଣୁପଦ ସେଠି ପୁରସ୍କାର ପ୍ରଦାନ କରିଥିଲେ ।\nଇଫକୋ ପକ୍ଷରୁ ଆର.କେ. ପାଣ୍ଡେ, ଯୁଗ୍ମ ମହାପ୍ରବନ୍ଧକ (ଉତ୍ପାଦନ) ପୁରସ୍କାର ଗ୍ରହଣ କରିଥିଲେ ।\nଇଫକୋର କାର୍ଯ୍ୟନିର୍ବାହୀ ନିର୍ଦେଶକ କେ.ଜେ. ପଟେଲଙ୍କ ନେତୃତ୍ୱରେ ଇଫକୋ, ପାରାଦୀପ ୟୁନିଟ ଶକ୍ତି ସଂରକ୍ଷଣ, ସୁରକ୍ଷା, ପରିବେଶ, ଗ୍ରାମ୍ୟ ଉନ୍ନୟନ ଆଦି କ୍ଷେତ୍ରରେ ଉଲ୍ଲେଖନୀୟ ସଫଳତା ହାସଲ କରିବା ସହ ଅନେକ ପୁରସ୍କାର ପାଇଛି ।\nରାସ୍ତା ଦୁର୍ଘଟଣାକୁ କେନ୍ଦ୍ର କରି ଉତ୍ତ୍ୟକ୍ତ ଲୋକଙ୍କ ରାସ୍ତାରୋକ\nପାରାଦୀପ, ଫେବ୍ରୁଆରୀ ୧୮ (ଲୋକାଲ ୱାୟାର): ରାସ୍ତା ଦୁର୍ଘଟଣାରେ ଜଣେ ବ୍ୟକ୍ତିଙ୍କ ମୃତ୍ୟୁକୁ କେନ୍ଦ୍ର କରି ପାରାଦୀପ ଲକ ଥାନା ଅନ୍ତର୍ଗତ ପାରାଦୀପ-ଚଣ୍ଡିଖୋଲ ଜାତୀୟ ରାଜପଥର ଜଗତି ଠାରେ ଉତ୍ୟକ୍ତ ଲୋକ ରାସ୍ତା ଅବରୋଧ କରିଛନ୍ତି ।\nଜଗତି ଗାଁର ଟିଟୁ ସ୍ୱାଇଁ ବାଇକରେ ବଜାର ଯାଉଥିବା ବେଳେ ପାରାଦୀପ ଫେରନ୍ତା ଏକ ଦ୍ରୁତଗାମୀ ଟ୍ରକ ମାଡି ଯିବାରୁ ଦୁର୍ଘଟଣାସ୍ଥଳରେ ତାଙ୍କର ମୃତ୍ୟୁ ହୋଇଥିଲା ।\nଏହି ଖବର ପାଇ ଉତ୍ତ୍ୟକ୍ତ ଗ୍ରାମବାସୀମାନେ ଜଗତି ଠାରେ ରାସ୍ତା ଅବରୋଧ କରି ବିକ୍ଷୋଭ ପ୍ରଦର୍ଶନ କରିବା ସହ ମୃତକଙ୍କ ପରିବାର ସଦସ୍ୟଙ୍କୁ କ୍ଷତିପୂରଣ ଦେବାକୁ ଦାବି କରିଥିଲେ ।\nଅବରୋଧ ଯୋଗୁଁ ରାଜପଥର ଉଭୟ ପାର୍ଶ୍ବରେ ଶହ ଶହ ଗାଡ଼ି ଅଟକି ରହିଥିଲା । ସ୍ଥାନୀୟ ପୁଲିସ ଘଟଣାସ୍ଥଳରେ ପହଁଚି ଉତ୍ତ୍ୟକ୍ତ ଗ୍ରାମବାସୀଙ୍କୁ ବୁଝାସୁଝା କରିବା ପରେ ମୃତ ଶରୀରକୁ ବ୍ୟବଚ୍ଛେଦ ପାଇଁ କୁଜଙ୍ଗ ଡାକ୍ତରଖାନା ପଠାଇଥିଲା ।
